द्वार पलकों की झालर टंगी है प्रिये प्रीत की अल्पना भी सजी है प्रिये   दो महावर रचे पैरों की मुन्तजिर आरजूओं की इक पालकी है प्रिये  ये तुम्हारी प्रतीक्षा के भीगे पहर जैसे रिमझिम की कोई झड़ी है प्रिये  दिन की समिधा हृदय के हवन कुंड में शाम क्‍या है प्रणय आरती है प्रिये  मेरी नींदें न जाने कहाँ उड़ गईं रहगुजर पे लगी टकटकी है प्रिये   इक परिंदे ने यूँ शोर बरपा दिया हर किसी को खबर हो चुकी है प्रिये  खुद महकती हवा ने बताया मुझे छू के वो तुमको ही आ रही है प्रिये   दिल की दहलीज पर दीप जलने लगे जह्नो-जाँ में हुई रौशनी है प्रिये  हर घड़ी हर पहर याद करना तुम्हें काम इसके सिवा कुछ नहीं है प्रिये  कुछ जियादा ही मसरूफ हूँ इनदिनों मसअला हर अभी मुल्तवी है प्रिये  चैन पड़ता कहाँ है मुझे एक पल रूह तक में मची खलबली है प्रिये   धडकनों पे नियंत्रण में कैसे रखूं पास आई मिलन की घड़ी है प्रिये  भेज दो आगमन की सहर भेज दो रात काटे नहीं कट रही है प्रिये  बहुत सुंदर ग़ज़ल कही है ।